**ΟΙ ΟΙΚΟΝΟΜΙΚΕΣ ΕΞΕΛΙΞΕΙΣ ΚΑΤΑ ΤΟΝ 20Ο ΑΙΩΝΑ**

1. **ΤΟ ΑΓΡΟΤΙΚΟ ΖΗΤΗΜΑ**
2. Κατά τη διάρκεια του 19ου αιώνα η αγροτική οικονομία έχασε σταδιακά την πρωταρχική σημασία που είχε για τις κοινωνίες του «δυτικού κόσμου». Η Ελλάδα βάδιζε με πιο αργούς ρυθμούς σε αυτό το δρόμο.
3. Στην Ελλάδα το πρόβλημα της έγγειας ιδιοκτησίας δε γνώρισε την ένταση που παρατηρήθηκε σε άλλα ευρωπαϊκά ή βαλκανικά κράτη. Η σταδιακή διανομή των εθνικών γαιών δημιούργησε πλήθος αγροτών με μικρές και μεσαίες ιδιοκτησίες.
4. Λιγοστά τσιφλίκια υπήρχαν στην Αττική και στην Εύβοια. Η διεύρυνση του ελληνικού κράτους με τα Επτάνησα (1864), την Άρτα και τη Θεσσαλία (1881) δημιούργησε μια νέα κατάσταση. Στις περιοχές αυτές υπήρχαν μεγάλες ιδιοκτησίες γης. Στη Θεσσαλία διατηρήθηκε ο θεσμός των κολίγων που ήταν υποχρεωμένοι να εργάζονται στα τσιφλίκια που είχαν αγοραστεί από πλούσιους Έλληνες ομογενείς.
5. Η κατάσταση αυτή δημιούργησε έντονες κοινωνικές συγκρούσεις. Το αίτημα για απαλλοτρίωση των τσιφλικιών ήρθε στο προσκήνιο. Το 1907 υπήρξε σχετική νομοθετική ρύθμιση η οποία ήταν δύσκολο να εφαρμοστεί. Οι διαμαρτυρίες των αγροτών ήταν έντονες (Κιλελέρ, 1910).
6. Το 1917 έγινε η αποφασιστική ρύθμιση του αγροτικού ζητήματος. Η κυβέρνηση του Ελευθέριου Βενιζέλου αποφάσισε να προχωρήσει στην απαλλοτρίωση των τσιφλικιών. Τώρα υπήρχαν πρόσθετοι λόγοι, έπρεπε να ενισχυθούν οι ιδιοκτησίες των Ελλήνων στη Μακεδονία, όπου υπήρχε ισχυρή τουρκική και βουλγαρική παρουσία. Ταυτόχρονα έπρεπε να αποκατασταθούν οι πρόσφυγες. Η αναδιανομή της γης ολοκληρώθηκε μετά τη Μικρασιατική καταστροφή. Η αγροτική οικονομία πέρασε σε καθεστώς μικροϊδιοκτησίας.
7. Δημιουργήθηκαν όμως νέα προβλήματα. Οι καλλιεργητές αντιμετώπισαν δυσκολίες στη διάθεση των προϊόντων τους και έπεφταν συχνά θύματα της εκμετάλλευσης των εμπόρων. Για την αντιμετώπιση των προβλημάτων των αγροτών ιδρύθηκε η Αγροτική Τράπεζα, ενώ προωθήθηκε η δημιουργία γεωργικών συνεταιρισμών.

**ΕΡΩΤΗΣΕΙΣ ΚΑΤΑΝΟΗΣΗΣ**

1. Ποιες υπήρξαν οι περιστάσεις που οδήγησαν στην αγροτική μεταρρύθμιση κατά τα τέλη του 19ου αιώνα και τις αρχές του 20ου;
2. Πώς αντιμετωπίστηκε το πρόβλημα της έγγειας ιδιοκτησίας στον ελληνικό χώρο κατά τα πρώτα μετεπαναστατικά χρόνια;
3. Με ποιον τρόπο προέκυψε το ζήτημα των τσιφλικιών στον ελληνικό χώρο;
4. Πώς αντιμετωπίστηκε το ζήτημα της μεγάλης ιδιοκτησίας ως το 1913;
5. Τι γνωρίζετε για την αγροτική μεταρρύθμιση του Ελευθέριου Βενιζέλου και κάτω από ποιες συνθήκες οδήγησε στην εμφάνιση του μικροϊδιοκτησιακού καθεστώτος;
6. Ποιες ήταν οι συνέπειες από την ύπαρξη των μικρών ιδιόκτητων εκτάσεων και πώς αντιμετωπίστηκε το συγκεκριμένο πρόβλημα;
7. Τι γνωρίζετε για τη δημιουργία του καθεστώτος της μικροϊδιοκτησίας και για τους τρόπους αντιμετώπισης των προβλημάτων που δημιούργησε;
8. ΤΑ ΠΡΩΤΑ ΒΗΜΑΤΑ ΤΟΥ ΕΡΓΑΤΙΚΟΥ ΚΙΝΗΜΑΤΟΣ
9. Το εργατικό κίνημα αναπτύχθηκε με καθυστέρηση σε σχέση με τις υπόλοιπες ευρωπαϊκές και βαλκανικές χώρες (π.χ. Βουλγαρία).
10. Οι κυριότερες αιτίες καθυστέρησης της ανάπτυξης του εργατικού κινήματος μπορούν να εντοπιστούν στην απουσία μεγάλων βιομηχανικών μονάδων, αλλά και στο γεγονός ότι σε μεγάλο αριθμό δημόσιων έργων (πχ διώρυγα της Κορίνθου) εργάζονταν ξένοι (π.χ Ιταλοί) . Επίσης , η κυριαρχία της ιδεολογίας της Μεγάλης Ιδέας περιόριζε την απήχηση της σοσιαλιστικής ιδεολογίας
11. Μετά το τέλος των Βαλκανικών πολέμων και τη διεύρυνση των συνόρων του ελληνικού κράτους δημιουργήθηκαν νέες συνθήκες. Στη Θεσσαλονίκη λειτουργούσε η μεγάλη πολυεθνική εργατική οργάνωση Φεντερασιόν (συμμετείχαν Εβραίοι, Έλληνες, Βούλγαροι)
12. Η Ρωσική Επανάσταση και οι καταστροφές που προκάλεσε ο Α΄ Παγκόσμιος πόλεμος επιτάχυναν τη διάδοση των σοσιαλιστικών ιδεών. Το 1918 ιδρύθηκε η ΓΣΕΕ ( Γενική Συνομοσπονδία Εργατών Ελλάδος) και λίγο αργότερα το ΣΕΚΕ (Σοσιαλιστικό Εργατικό Κόμμα της Ελλάδος)

ΕΡΩΤΗΣΕΙΣ ΚΑΤΑΝΟΗΣΗΣ

1. Ποιοι παράγοντες επηρέασαν τη μικρή εμβέλεια των εργατικών και των σοσιαλιστικών ομάδων κατά τα τέλη του 19ου αιώνα;
2. Ποιες συνθήκες βοηθούν στην ωρίμανση του εργατικού και του σοσιαλιστικού κινήματος μετά το τέλος των Βαλκανικών πολέμων;
3. Ποια υπήρξαν τα κύρια σοσιαλιστικά κινήματα του ελληνικού χώρου;